謝京尹惠酒饌
作者：王邁
朝代：宋

paragraphs: 逐客次江干，復此風雨夜。
元戎念寂寥，更僕相慰藉。
醽醁實珍肴，寵光生邸舍。
妻孥共感慼，道路或猜訝。
謂此偃蹇蹤，橫被彎弓射。
彼哉簧正巧，或者石猶下。
同志欲過從，避黨輒驚怕。
曾謂十連尊，理煩無頃暇。
惠顧及無聊，多言莫爲謝。
平生仗信義，正色叱姦詐。
此樣不入時，致入人話靶。
明時方獻文，安得有謗駡。
獨以殿廬中，語言少假借。
遂犯螳螂怒，間坐鴟鴞嚇。
先期入簾幕，坐是罹罟擭。
公施不報恩，高義等嵩華。
一言挾纊溫，所嗜非酒炙。
天日方清明，罪過宜宥赦。
白璧可洗瑕，煩公叩造化。